Zyrtarët: Natyra e kërcënimeve terroriste ka ndryshuar që nga viti 2001
Disa analistë mendojnë se kërcënimet terroriste në një farë mase e kanë humbur dimensionin e tyre fetar
Zyrtarët amerikanë të kundërterrorizmit thonë se kanë gjetur shumë rrugë për parandalimin e sulmeve terroriste. Por, ata gjithashtu thonë se natyra e kërcënimeve terroriste ka ndryshuar shumë që nga vitit 2001. Disa analistë kanë thënë se Shtetet e Bashkuara janë me fat që i kanë shpëtuar sulmeve të mëdha terroriste që nga sulmet me aeroplanë kundër Qendrës Botërore të Tregëtisë dhe Pentagonit të vitit 2001. Me 25 dhjetor të vitit të kaluar, Umar Farouk Abdulmutallab u përpoq të aktivizonte një bombë të fshehur në mbathjet e tij ndërkohë që udhëtonte nga Amsterdami në Detroit të Miçiganit, por bomba nuk u aktivizua. Në të njejtën mënyrë, një bombë e fshehur në një makinë të parkuar në Sheshin Times Square në Nju Jork me 21 qershor gjithashtu nuk shpërtheu. Dhe në tetor u zbuluan bomba në pakot e ngjyrave të printerëve në dy aeroplanë para se ato të shpërthenin. Në një fjalim kohëve të fundit drejtori i Qendrës Kombëtare të Anti-terrorizmit Michael Leiter tha se masat agresive kundër terrorizmit kanë minimizuar por nuk i kanë eliminuar kërcënimet terroriste. Por ai shtoi se duhet pranuar se në të ardhmen terroristët mund të kryejnë një sulm të suksesshëm. Zyrtarët dhe analistët thonë se ka grupe të reja dhe më të decentralizuara të al-Kaidës operacionet e të cilave nuk kontrollohen drejtpërdrejt nga udhëheqësit e al-Kaidës, dhe një numër i vogël por në rritje i radikalëve brenda vendit të cilët është më vështirë të zbulohen. Udhëheqja e al-Kaidës besohet se është duke u fshehur diku në malet e larta të rajoneve fisnore në Pakistan. Zoti Leiter thotë se disa grupe që kanë dalë në skenë janë frymëzuar nga al-Kaida por nuk marrin urdhëra nga udhëheqësit e al-Kaidës. Si bazë kryesore e al-Kaidës në Gadishullin Arab, Jemeni po bëhet gjithnjë e më i njohur për terroristët, thonë zyrtarët, dhe po tërheq vëmendjen e zyrtarëve të zbulimit. Ish zëvendës drejtori i CIAs John McLaughlin thotë se kontrollet në aeroporte dhe dokumentat e imigracionit janë shtuar. Al-Kaida dhe grupet tjera tani po kërkojnë radikalizimin e qytetarëve amerikanë ose banorëve të përhershëm, të cilët mund ta kenë më të lehtë të lëvizin. Por McCaughlin gjithashtu beson se kercënimet terroriste në një masë kanë humbur dimensionin e tyre fetar. Analistët McLaughlin dhe Leiter janë dakord se FBI ka shënuar përmirësime në zbulimin dhe menjanimin e sulmeve terroriste. Por, ata thonë se FBI duhet të jetë e kujdesshme në mbledhjen e të dhënave të shtetasve amerikanë, në mënyrë që mos të shkelë liritë civile ose të ofendojë ndjenjat e komunitetit mysliman amerikan.